Imtella' Novembru 29, 2021 Il-President tal-Għaqda Każini tal-Banda, Noel Camilleri qal li s-Supretendent tas-Saħħa Pubblika, il-Professur Charmaine Gauci qalet li għadu kmieni wisq biex isiru ċ-ċelebrazzjonijiet tal-Kunċizzjoni. Dr Camilleri qal dan waqt il-programm 'Xtra' li jixxandar fuq TVM News +, f'taħdita dwar kif sfaw milquta l-festi mill-pandemija tal-Covid-19. Huwa spjega li l-Għaqda ħejjiet ruħha biex fit-8 tax-xahar id-dieħel il-festa ssir b'tali mod li ma jinkisrux il-miżuri b'rabta mal-virus. Qal, li l-virus għadu magħna u għaldaqstant wieħed irid jadatta għal din in-normalità ġdida. Żied, li fost l-oħrajn ġie deċiż li l-marċi popolari ma jsirux. Dr Camilleri qal li se jiġi żgurat li l-voluntiera jieħdu ħsieb li dawk preżenti jkunu mlaqqma u jattendu biss billi jiksbu biljett. Il-Kunċizzjoni ta' Bormla se tibqa' ġewwa fit-8 tax-xahar id-dieħel. Il-Parroċċa qalet li l-festa fuq ġewwa se ssir kollha, iżda fuq barra m'hemmx permess li ssir, la mill-Awtoritajiet tas-Saħħa u lanqas mill-Knisja. 'Xtra' jixxandar illejla fid-8.45pm fuq TVM News+. Ara wkoll: Il-Kunċizzjoni mhix se toħroġ fit-toroq ta' Bormla